b'\n_START_ARTICLE_\nSturmabteilung\n_START_PARAGRAPH_\nSturmabteilung (tarimas\xc2\xa0), Die Sturmabteilungen der Nationalsozialistischen Deutschen Arbeiterpartei, sutrumpintai SA (liet. smogik\xc5\xb3 padalinys arba Smogikai) buvo sukarinta Vokietijos Nacionalsocialist\xc5\xb3 partijos (Voki\xc5\xa1kas trumpinys:NSDAP) sukarintoji organizacija. \xc5\xa0i organizacija 3-ame ir 4-ame XX a. de\xc5\xa1imtme\xc4\x8diuose \xc5\xbeenkliai prisid\xc4\x97jo Hitleriui u\xc5\xbeimant vald\xc5\xbei\xc4\x85 Vokietijoje. Susik\xc5\xabr\xc4\x97 1920 m. ir veik\xc4\x97 iki 1945 m._NEWLINE_SA vyrai da\xc5\xbenai b\xc5\xabdavo vadinami rudmar\xc5\xa1kiniais d\xc4\x97l j\xc5\xb3 uniformos spalvos bei d\xc4\x97l to, kad b\xc5\xabt\xc5\xb3 lengviau atskirti nuo SS organizacijai priklausiusi\xc5\xb3 pareig\xc5\xabn\xc5\xb3, kurie d\xc4\x97v\xc4\x97jo juodas uniformas (pana\xc5\xa1iai kaip ir ital\xc5\xb3 juodmar\xc5\xa1kiniai). Rudos spalvos mar\xc5\xa1kiniai buvo pasirinkti kaip SA uniforma d\xc4\x97l to, kad didel\xc4\x97s tokio tipo mar\xc5\xa1kini\xc5\xb3 siuntos, kurios Pirmojo pasaulinio karo metu buvo u\xc5\xbesakytos vokie\xc4\x8di\xc5\xb3 kariams Afrikos kolonijose, buvo pusvel\xc4\x8diui prieinamos._NEWLINE_SA buvo pirmoji naci\xc5\xb3 sukarinta organizacija, kuri organizacijos nariams suteikin\xc4\x97jo pseudokarinius rangus. SA rangus v\xc4\x97liau per\xc4\x97m\xc4\x97 ir kitos nacionalsocialist\xc5\xb3 partijos grupuot\xc4\x97se \xc4\xafskaitant ir SS, kuri prad\xc5\xbeioje buvo SA padalinys. Savo reik\xc5\xa1m\xc4\x99 prarado po 1934 m. Hitlerio surengt\xc5\xb3 valym\xc5\xb3 ("Ilg\xc5\xb3j\xc5\xb3 peili\xc5\xb3 naktis"). Po to SA prakti\xc5\xa1kai pakeit\xc4\x97 SS, ta\xc4\x8diau organizacija formaliai nebuvo paleista.\n_START_SECTION_\nOrganizacijos k\xc5\xabrimasis ir stipr\xc4\x97jimas\n_START_PARAGRAPH_\nSturmabteilung s\xc4\x85voka atsirado dar iki naci\xc5\xb3 partijos susik\xc5\xabrimo 1919 m. Ji prad\xc5\xbeioje naudota apib\xc5\xabdinti specialiems Vokietijos kariuomen\xc4\x97s puolamiesiems daliniams Pirmojo pasaulinio karo metu sukurtais pagal Oskar von Hutier infiltracijos taktik\xc4\x85. Vietoje masinio puolimo Sturmabteilung buvo suskirstytas \xc4\xaf ma\xc5\xbeus padalinius po kelis karius._NEWLINE_Versalio taikos sutartimi demobilizavus did\xc5\xbei\xc4\x85j\xc4\x85 dal\xc4\xaf Vokietijos kariuomen\xc4\x97s, k\xc5\xabr\xc4\x97si pusiau karin\xc4\x97s savanori\xc5\xb3 organizacijos. Jos buvo atsvara Vokietijoje kylantiems darbinink\xc5\xb3 streikams ir politiniams neramumams. Mitinguose, tarp politi\xc5\xa1kai solidarizuot\xc5\xb3 org j\xc5\xb3 savanori\xc5\xb3 b\xc5\xabri\xc5\xb3, neretai kildavo tarpusavio smurtiniai susir\xc4\x97mimai: politikams kalb\xc4\x97ti vie\xc5\xa1ai buvo nesaugu.'